31972L0221
L 133/57
JURNALUL OFÍCIAL AL UNIUNII EUROPENE
DIRECTIVA CONSILIULUI
din 6 iunie 1972
privind organizarea de anchete anuale coordonate privind activitatea industrială
(72/221/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 213,
având în vedere propunerea Comisiei,
întrucât, pentru a îndeplini sarcinile încredințate de tratat, Comisia trebuie să dispună de o documentație statistică actuală și comparabilă între diferitele state privind structura, importanța și dezvoltarea industriei și a artizanatului în statele membre;
întrucât, cu ocazia pregătirii recensământului industrial din 1963, Comisia a atras deja atenția guvernelor statelor membre asupra faptului că dezvoltarea economiei industriale, într-o piață comună, supune informațiile statistice unor exigențe minime, în timp ce informațiile disponibile în diferitele state membre sunt insuficiente sau prea puțin comparabile pentru a putea servi ca documentație valabilă pentru lucrările sale;
întrucât Comunitatea Economică Europeană a făcut, între timp, importante progrese pe calea integrării; întrucât noile opțiuni de politică economică și noile orientări necesită inițiative și decizii bazate pe informații statistice valide, în timp ce instrumentele statistice pentru sectorul industriei și artizanatului nu sunt întotdeauna adaptate la această realitate economică;
întrucât aceste insuficiențe nu permit, pornind de la statisticile industriale existente în diferitele state membre, strângerea unor informații susceptibile să servească drept bază validă pentru lucrările Comisiei, în special în domeniul politicii economice pe termen mediu, al politicii industriale și al politicii în domeniul concurenței;
întrucât este important să se obțină de la statele membre informații comparabile privind activitatea industrială și întrucât este necesar, în consecință, să se procedeze la anchete coordonate din punct de vedere al conținutului, al domeniului acoperit, al conceptelor și definițiilor, al metodelor, al clasificărilor pe activități industriale și pe dimensiuni ale unităților statistice pentru a strânge un ansamblu de informații statistice coerente, cu ajutorul cărora va fi posibil să se analizeze situația și dezvoltarea economică a diferitelor sectoare industriale, posibilitățile sau dificultățile de creștere ale acestora, și care vor acoperi, de asemenea, nevoile statistice pentru calcularea contribuției industriei și artizanatului la produsul național și pentru alte lucrări în domeniul sintezei statistice și economice,
ADOPTĂ PREZENTA DIRECTIVĂ:
Articolul 1
Statele membre, în cooperare tehnică cu Comisia, adoptă toate măsurile necesare pentru colectarea datelor statistice anuale destinate întocmirii unor statistici coerente privind structura și activitatea de producție a industriei din statele membre. Aceste date sunt colectate, pentru prima oară, în 1974 cel târziu și se referă la anul precedent.
Articolul 2
Anchetele acoperă toate întreprinderile industriale, precum și, după caz, de artizanat, care au 20 de angajați sau mai mulți și a căror activitate principală se încadrează într-una dintre grupele Nomenclatorului general al activităților economice din Comunitățile Europene (NACE) pentru industrie, inclusiv energia și apa, precum și construcțiile civile (NACE, 1-5).
Întreprinderile cu mai puțin de 20 de angajați sunt incluse în anchete la intervale care nu depășesc cinci ani. Anii pentru care trebuie să aibă loc lărgirea periodică a domeniului anchetelor sunt stabiliți de Comisie de comun acord cu statele membre.
Anchetele din întreprinderile cu mai puțin de 20 de angajați pot fi efectuate prin sondaj.
Articolul 3
Unitățile statistice sunt întreprinderea și unitatea de activitate economică, precum și unitatea locală pentru necesitățile statisticii regionale. Unitățile statistice sunt definite în partea I din NACE.
Articolul 4
Anchetele se referă la variabilele enumerate în anexa la prezenta directivă. În prima etapă, care începe în 1974 cel târziu, includerea în programul anchetelor a variabilelor indicate între paranteze este facultativă. Începând cu ancheta din 1977, referitoare la anul 1976, statele membre strâng date privind totalitatea variabilelor enumerate în anexă.
Cu toate acestea, datele care trebuie colectate pentru întreprinderile care au între 20 și 99 de angajați nu se referă decât la variabilele privind numărul de persoane angajate, cifra de afaceri, salariile și remunerațiile brute plătite, precum și la achizițiile de materii prime și produse intermediare și de servicii industriale.
Pentru anchetele periodice din întreprinderile cu mai puțin de 20 de angajați, Comisia, înainte de sfârșitul anului 1975, înaintează propuneri privind datele care trebuie colectate.
Pentru unitățile locale (întreprinderi) trebuie colectate date de la prima anchetă pentru următoarele trei variabile:
-
numărul total de persoane angajate, dar cu excluderea lucrătorilor la domiciliu;
-
salariile și remunerațiile brute plătite, inclusiv remunerațiile plătite lucrătorilor la domiciliu care figurează pe ștatul de plată;
-
totalul investițiilor în capital fix.
Această ultima informație completează datele pentru întreprinderi, care trebuie colectate anual, privind investițiile, în conformitate cu Directiva nr. 64/475/CEE a Consiliului din 20 iulie 1964 (1).
Articolul 5
Cu excepția informațiilor supuse secretului statistic de către legislațiile interne, rezultatele anchetelor sunt transmise anual Comisiei pe baza unui program comun de tabele și pe baza unei clasificări pe activități industriale corespunzând pozițiilor de trei cifre din NACE.
Excepțiile de la această normă generală privind clasificarea pe activități, detaliile privind prezentarea rezultatelor, inclusiv clasificările pe dimensiunea unităților statistice și forma sub care trebuie transmise rezultatele sunt stabilite de către Comisie în acord cu statele membre.
Statele membre care, pentru colectarea și prelucrarea datelor, se bazează pe alt nomenclator al activităților decât NACE, adoptă toate măsurile necesare pentru a garanta o trecere perfectă a rezultatelor în conformitate cu nomenclatorul utilizat la rezultate în conformitate cu nomenclatorul comunitar.
Articolul 6
Statele membre adoptă toate dispozițiile corespunzătoare pentru a reduce la minim termenele de executare și de prelucrare a anchetelor, cu scopul de a pune rezultatele anchetelor cât mai repede posibil la dispoziția Comisiei.
Articolul 7
Cheltuielile generate de efectuarea anchetelor în statele membre intră în sarcina bugetelor naționale.
Articolul 8
Prezenta directivă se adresează statelor membre.
Adoptată la Luxemburg, 6 iunie 1972.